**Referat af møde i Ph.d.-udvalget**

torsdag den 8. september 2016.

Til stede var: Carl Bache, Nina Bonderup Dohn, Nils Arne Sørensen, Peter Simonsen, Lars Frode Frederiksen, Bjarne Christensen og Maria Vanessa aus der Wieschen.

Fraværende med afbud var Maria Mortensen, Dea Schou og Gry Hvass Petersen.

## Fuldmægtig Maria Kyung Overgaard deltog i behandlingen af dagsordenens punkt 3.

## Ad 1. Meddelelser.

Ph.d.-udvalgets formand orienterede om

* Vejlederkursus. Der er tale om et velfungerende kursusforløb, hvor ca. 50-60 vejledere har været igennem.
* Velkomstkursus pr. 1.9. Der har igen været behov for at afholde særskilte introduktionsforløb, da alle nyindskrivninger ikke har været på plads så betids at disse studerende kunne inviteres til det planlagte introduktionsforløb. Det er dog uhensigtsmæssigt såvel i forhold til de studerendes mulighed for at blive en del af et ph.d.-miljø som det ekstra tidsforbrug, der går til afvikling af særskilte intro-forløb. Dette vil blive vendt med institutlederne.
* Samarbejdsaftaler. Der har været behov for præcisering af eksterne ph.d.-studerendes tilstedeværelse i de faglige miljøer. Dekanen og ph.d.-skolelederen har derfor besluttet, at alle samarbejdsaftaler mellem institutter og eksterne parter om ph.d.-forløb fremover skal indeholde følgende formulering:

*”Den ph.d.-studerende forventes at deltage aktivt i forskeruddannelsesprogrammets aktiviteter og skal indgå i det eller de relevante forskningsmiljøer på SDU.”*
* Medforfatterskab og hovedvejledning. Udvalget drøftede udfordringer ved og vilkår for hovedvejleders medforfatterskab ved antologier. Nina Bonderup Dohn foreslog en begrænsning på 25% for vejlederes medforfatterskaber, hvilket i praksis ville begrænse det til en fjerde artikel i antologien. Sagen vendes med institutlederkredsen.
* Nils Arne Sørensen problematiserede manglende fleksibilitet i forhold til ansættelsesprocedurer, høringer, samtaler mm. Formanden vil bringe dette op i institutlederkredsen.

## Ad 2. Godkendelse af ph.d.-kurser.

De af Ph.d.-skolen og FUP’erne planlagte kurser skal godkendes af Ph.d.-udvalget. Ph.d.-udvalget godkender FUP-programmernes kursusudbud forud for hvert semester. Ph.d.-skolens udbud af generiske kurser godkendes for ét år ad gangen. Det foreslås, at Ph.d.-udvalgets formand herudover på baggrund af FUP-ledernes tilbagemeldinger løbende godkender justeringer af kursusplanen, samt at Ph.d.-udvalgets formand i forbindelse med 2., 4. og 5. semesters evalueringer godkender kursusaktiviteter, disses indhold og ECTS-værdi for den enkelte ph.d.-studerende.

Kursusudbuddet for efteråret 2016 blev godkendt, og ph.d.-udvalgets formand blev bemyndiget til at foretage de nævnte øvrige godkendelser.

## Maria Vanessa aus der Wieschen fremsatte ønske om en mere præcis fagbeskrivelse af kurserne, således at de ph.d.-studerende på tværs af forskeruddannelsesprogrammerne kan vurdere om der er kursusudbud af interesse. Dette blev taget til efterretning.

## Ad 3. Plagiattjek af ph.d.-afhandlinger.

## Fuldmægtig Maria Kyung Overgaard deltog i behandlingen af punktet.

Ph.d.-udvalgets formand orienterede om Ph.d.-rådets drøftelse og fokus på videnskabelig uredelighed. I samarbejde med SDUB udbyder ph.d.-skolen et obligatorisk kursus ”Responsible Conduct of Research”, som de ph.d.-studerende senest ved udgangen af 2. år skal have gennemgået.

Maria Kyung Overgaard orienterede om den ordning som Sundhedsvidenskab har etableret med SDUB.

Ph.d.-udvalget drøftede behovet samt muligheden for at indgå en ordning med SDUB om fast praksis om gennemtjekning af samtlige ph.d.-afhandlinger.

Der var enighed om i første omgang at afvikle et pilotprojekt, hvor den enkelte ph.d.-studerende får tilbud om at sende en kladde ind til gennemtjekning (der er tale om slutfasen, og det skal være en væsentlig del af afhandlingen, der foreligger på dette tidspunkt). Inden pilotprojektets opstart skal der træffes aftale med SDUB om processen, herunder blandt andet fastsættelse af kriterier der kan danne grundlag for problematisering af forhold i afhandlinger. Der tages kontakt til SDUB.

## Ad 4. Diskussion af karrierefremmende initiativer til ph.d.-studerende.

Bjarne Christensen orienterede om debatmøde mellem dekan og de humanistiske ph.d.-studerende om fremtidsudsigterne for kandidater med en humanistisk ph.d.-grad og de forskellige initiativer, der i forlængelse af dette møde er sat i søen i forhold til karriereudvikling:

’Jobskaberbog’ på Ph.d.-skolens hjemmeside indeholdende portrætter af tidligere ph.d.-studerende der har skabt deres karrierevej inden for følgende profiler: universiteter, professionshøjskoler, privat og offentlig.

Etablering af et CMS-kursus (Career Management Skills) målrettet de humanistiske ph.d.-studerende. Kurset vil være ECTS-berettiget og forventes udbudt første gang i foråret 2017. Kurset etableres på foranledning af de ph.d.-studerende.

Mentorordning

LEGO-HUM boot camp januar 2017

De tilstedeværende medlemmer støttede op omkring de igangsatte initiativer.

## Ad 5. Eventuelt

Intet.

Carl Bache

Ph.d.-udvalgsformand

 /

 Gitta Stærmose

 Sekretær